Consiliul Suprem de Apărare a Țării a decis, marți, ca Guvernul României să întreprindă demersuri pentru introducerea în școli a pregătirii obligatorii cu privire la securitatea spațiului cibernetic și pentru crearea de specializări în învățământul universitar și postuniversitar în acest domeniu.

Potrivit comunicatului de presă al Administrației Prezidențiale, remis după ședința CSAT, amenințările cibernetice la adresa securității naționale și capabilitățile României de reacție la atac cibernetic major au reprezentat pentru Consiliul Suprem de Apărare a Țării o temă pe ordinea de zi a ședinței.

„Membrii CSAT au hotărât ca Guvernul României să întreprindă demersurile necesare urgentării adoptării cadrului legislativ în domeniul securității cibernetice, să sprijine constituirea de entități, atât în cadrul sectorului public, cât și al celui privat, specializate în evaluarea securității infrastructurilor cibernetice de interes național, iar instituțiile responsabile să ia măsuri pentru definirea și operaționalizarea unui program destinat instruirii specialiștilor în domeniul securității cibernetice”, se precizează în comunicat.

De asemenea, Consiliul Suprem de Apărare a Țării a hotărât ca Guvernul României să întreprindă demersuri pentru introducerea în școli a pregătirii obligatorii cu privire la securitatea spațiului cibernetic și pentru crearea de specializări în învățământul universitar și postuniversitar în domeniul securității cibernetice.

Consiliul Suprem de Apărare a Țării a aprobat, totodată, și măsurile de prevenire și combatere a utilizării internetului în scopuri teroriste, ca rezultat al utilizării spațiului virtual și a rețelelor informatice de către entitățile teroriste și adepți ai acestora.